
PLAN MANAGERIAL REFERITOR LA EXERCITAREA ATRIBUŢIILOR SPECIFICE FUNCŢIEI DE ŞEF SERVICIU AL SERVICIULUI INSPECŢIEI JUDICIARE PENTRU JUDECĂTORI DIN CADRUL INSPECŢIEI JUDICIARE  A CONSILIULUI SUPERIOR AL MAGISTRATURII
                                     PROIECT ELABORAT DE                JUDECĂTOR   INSPECTOR,

                                             MIORIŢA BAN

PLAN MANAGERIAL REFERITOR LA EXERCITAREA ATRIBUŢIILOR SPECIFICE FUNCŢIEI DE ŞEF SERVICIU AL SERVICIULUI INSPECŢIEI JUDICIARE PENTRU JUDECĂTORI DIN CADRUL INSPECŢIEI JUDICIARE  A CONSILIULUI SUPERIOR AL MAGISTRATURII

        I. Condiţii generale

Conform prevederilor Legii nr. 317/2004 privind Consiliul Superior al Magistraturii, republicată şi art. 133 alin. 1 din Constituţia României, Consiliul Superior al Magistraturii este garantul independenţei justiţiei. 


În exercitarea atribuţiilor Consiliului Superior al Magistraturii, un rol extrem de important revine Inspecţiei Judiciare, ce funcţionează pe lângă Plenul Consiliului.

Confirmarea rolului Inspecţiei Judiciare în cadrul Consiliului Superior al Magistraturii este dată şi de reglementarea cuprinsă în art. 61 alin. 1 din Legea nr. 317/2004 privind Consiliul Superior al Magistraturii, republicată, în care se prevede că pe lângă Plenul Consiliului Superior al Magistraturii funcţionează Inspecţia Judiciară, condusă de un inspector şef.


Chiar dacă dispoziţiile referitoare la Inspecţia Judiciară se regăsesc la cap. VI din Legea nr. 317/2004, republicată, intitulat Aparatul propriu al Consiliului Superior al Magistraturii, Inspecţia Judiciară nu face parte din structura aparatului tehnic, ci funcţionează ca un corp distinct, autonom pe lângă Plenul Consiliului Superior al Magistraturii.


II. Prezentare generală a Inspecţiei Judiciare – atribuţii stabilite prin Regulamentul de organizare şi funcţionare a Consiliului Superior al Magistraturii


Potrivit dispoziţiilor art. 61 din Legea nr. 317/2004, privind Consiliul Superior al Magistraturii, republicată cu modificările şi completările ulterioare şi art. 42 din Regulamentul de organizare şi funcţionare al Consiliului Superior al Magistraturii, Inspecţia Judiciară este structurată în două servicii, respectiv Serviciul inspecţie judiciară pentru judecători şi Serviciul inspecţie judiciară pentru procurori.

Inspectorii Serviciului de inspecţie judiciară pentru judecători exercită, în principal, următoarele atribuţii: 



a) efectuează verificări la instanţele de judecată în legătură cu respectarea normelor procedurale privind primirea cererilor, repartizarea aleatorie a dosarelor, stabilirea termenelor, continuitatea completului de judecată, pronunţarea, redactarea şi comunicarea hotărârilor, înaintarea dosarelor la instanţele competente, punerea în executare a hotărârilor penale şi civile şi informează conducerea Consiliului despre deficienţele constatate, formulând propuneri adecvate;



b) verifică eficienţa managerială si modul de îndeplinire a atribuţiilor ce decurg din legi si regulamente pentru asigurarea bunei funcţionări a instanţei, a calităţii corespunzătoare a serviciului, semnalează deficienţele constatate si formulează propuneri corespunzătoare pentru înlăturarea acestora;



c) verifică sesizările adresate Consiliului în legătură cu activitatea sau conduita necorespunzătoare a judecătorilor şi a magistraţilor asistenţi de la Înalta Curte de Casaţie şi Justiţie şi încălcarea obligaţiilor profesionale în raporturile cu justiţiabilii;



d) efectuează verificări in vederea încuviinţării de către Secţia pentru judecători a percheziţiei, reţinerii sau arestării preventive a judecătorilor;



e) în materie disciplinară, asigură componenţa comisiei de disciplină pentru judecători, în condiţiile şi pe durata prevăzute de lege; efectuează cercetarea prealabilă în vederea exercitării acţiunii disciplinare faţă de judecători, inclusiv faţă de judecătoriii aleşi de Consiliu, precum şi faţă de magistraţii asistenţi de la Înalta Curte de Casaţie şi Justiţie; asigură secretariatul comisiei de disciplină pentru judecători;



f) efectuează verificări în vederea rezolvării contestaţiilor referitoare la legalitatea procedurilor de alegere a judecătorilor ca membri în Consiliu;



g) efectuează verificările pentru soluţionarea cererilor privind apărarea reputaţiei profesionale şi a independenţei judecătorilor;


j) îndeplinesc orice alte atribuţii stabilite de Plen, preşedinte, ori de Secţia pentru judecători.


III. Analiza activităţii Serviciului de inspecţie judiciară pentru judecători
În perioada cuprinsă între 01.05.2009 – 20.10.2009, Serviciul de inspecţie judiciară pentru judecători (cu un număr total de 30 de posturi prevăzute în schemă) şi-a desfăşurat activitatea cu un număr de 17 inspectori, dintre care 2 delegaţi în funcţiile de şef serviciu şi respectiv, inspector-şef, iar unul a fost delegat director al DRUO din cadrul Consiliului Superior al Magistraturii, prin Hotărârea nr. 141/2009.

În urma procedurii de selecţie desfăşurată în data de 08.10.2009 au fost numiţi 3 inspectori, prin Hotărârea Plenului Consiliului Superior al Magistraturii nr. 1705/2009, astfel că, de la această dată, şi-au desfăşurat activitatea în cadrul Serviciului de inspecţie judiciară pentru judecători un număr de 20 de inspectori (dintre care 2 delegaţi în funcţiile de inspector-şef şi respectiv, şef serviciu), fiind vacante 10 posturi.

Ulterior însă, prin Hotărârea nr. 2022/12.11.2009, Plenul Consiliului Superior al Magistraturii a hotărât eliberarea din funcţia de inspector a unuia dintre cei trei inspectori numiţi în urma procedurii de selecţie desfăşurată în data de 08.10.2009, ca urmare a demisiei acestuia.

Aşadar, în prezent Serviciul de Inspecţie Judiciară pentru Judecători îşi desfăşoară activitatea cu un număr de 19 inspectori, dintre care 2 sunt delegaţi în funcţii de conducere, unul este delegat în cadrul Direcţiei de Resurse Umane din cadrul Consiliului Superior al Magistraturii, iar trei inspectori asigură componenţa Comisiei de Disciplină pentru judecători, potrivit dispoziţiilor legale, verificările realizate la instanţele judecătoreşti fiind asigurate efectiv de 13 inspectori. 

O pondere importantă în activitatea Serviciului de inspecţie judiciară pentru judecători, în cursul anului 2009, au reprezentat-o verificările directe la instanţele judecătoreşti, în raport de obiectivele stabilite, acestea fiind orientate pe două direcţii.

Astfel, unele au vizat verificarea întregii activităţi a instanţei, pentru stabilirea eficienţei manageriale şi a modului de îndeplinire a atribuţiilor de conducere ce decurg din legi şi regulamente, pentru asigurarea bunei funcţionări a instanţelor şi a calităţii corespunzătoare a serviciului de către judecătorii cu funcţii de conducere. 

O altă parte a verificărilor au avut caracter tematic, fiind circumscrise unor aspecte concrete din activitatea instanţelor judecătoreşti.

Astfel, în cursul anului 2009 au fost efectuate 4 controale privind eficienţa managerială şi modul de îndeplinire a atribuţiilor ce decurg din legi şi regulamente, de către judecătorii cu funcţii de conducere la următoarele instanţe: Tribunalul Caraş-Severin, Curtea de Apel Suceava, Judecătoria Timişoara şi Judecătoria Bacău, rapoartele întocmite de inspectori fiind însuşite de Secţia pentru judecători a Consiliului Superior al Magistraturii.

De asemenea, a fost efectuat un control privind modul de remediere a deficienţelor constatate prin raportul Inspecţiei Judiciare nr. 2579/IJ/2992/SIJ/2009 la Curtea de Apel Braşov.

În ceea ce priveşte cea de-a doua componentă a verificărilor, respectiv cele tematice, în cursul anului 2009 s-au desfăşurat două astfel de controale, respectiv un control tematic la toate curţile de apel şi instanţele arondate, privind verificarea modului în care sunt respectate obligaţiile legale, astfel cum sunt prevăzute în Hotărârea Plenului nr. 387/2005, cu modificările şi completările ulterioare, pentru aprobarea Regulamentului de ordine interioară al instanţelor judecătoreşti, de către judecătorii şi personalul auxiliar în activitatea compartimentului de executări penale, precum şi a modului de gestionare a dosarelor având  ca obiect amânarea, respectiv întreruperea executării pedepselor (437/IJ/331/SIJ/2009) şi un control 
tematic la toate curţile de apel şi instanţele arondate,  privind modul de repartizare aleatorie a cauzelor în sistemul informatizat (2208/IJ/1867/SIJ/2009).
La Serviciul de inspecţie judiciară pentru judecători, în cursul anului 2009 s-au înregistrat un număr total de 3527 lucrări, din care 2672 sesizări noi, iar 855 reveniri la lucrările deja soluţionate.

 De asemenea, ca urmare a sesizărilor din oficiu ale Consiliului Superior al Magistraturii în ceea ce priveşte aspectele semnalate în mass-media cu privire la conduita sau activitatea judecătorilor şi procurorilor, 16 lucrări   au fost înregistrate la Serviciul de inspecţie judiciară pentru judecători. 

Sesizările din oficiu ale Consiliului Superior al Magistraturii şi-au dovedit pe deplin eficienţa, multe dintre aspectele sesizate în mass-media relevând deficienţe în organizarea administrativ-jurisdicţională a activităţii instanţelor, în mod concret fiind evidenţiate disfuncţii în aplicarea principiului repartizării aleatorii a cauzelor, dar prezentând şi utilitate în clarificarea naturii juridice a activităţilor extraprofesionale a unor magistraţi şi în interpretarea dispoziţiilor care reglementează incompatibilităţile în cazul judecătorilor.   

De asemenea, au fost efectuate verificări pentru soluţionarea cererilor formulate de judecători privind apărarea independenţei, imparţialităţii şi reputaţiei profesionale, în cursul anului 2009 fiind înregistrate 12 astfel de cereri.

În ceea ce priveşte activitatea Comisiei de Disciplină pentru judecători, în cursul anului 2009, Comisia a soluţionat 367 de sesizări, din care 363 au fost clasate, iar în 27 de cazuri s-au exercitat acţiuni disciplinare.
Faţă de aspectele prezentate mai sus, se poate conchide că în anul 2009, activităţile Inspecţiei Judiciare – Serviciul de Inspecţie pentru judecători s-au desfăşurat potrivit programului de activitate aprobat prin Hotărârea nr. 149/29 ianuarie 2009 a Plenului Consiliului Superior al Magistraturii. 


IV. Obiective propuse


Pentru perioada ianuarie 2009 – ianuarie 2010 a fost stabilită ca direcţie prioritară de activitate a Consiliului Superior al Magistraturii „îmbunătăţirea activităţii Inspecţiei judiciare”, având drept componente următoarele acţiuni: 

· clarificarea statutului judecătorilor inspectori şi al procurorilor inspectori;

· asigurarea reprezentativităţii regionale;

· accentuarea autonomiei Inspecţiei judiciare;

· creşterea promptitudinii şi celerităţii în efectuarea lucrărilor, îndeosebi în domenii precum apărarea bunei reputaţii a magistraţilor;

· monitorizarea permanentă a cazurilor de încălcare a normelor deontologice de către magistraţi;

· accentuarea rolului constructiv, de recomandare a Inspecţiei judiciare în scopul remedierii prompte a disfuncţionalităţilor constatate;

· deplasarea activităţii pe controale tematice. 


Faţă de conţinutul Raportului Comisiei Europene privind progresele realizate de România în cadrul Mecanismului de cooperare şi verificare, dat publicităţii la data de 22.07.2009, Plenul Consiliului Superior al Magistraturii a decis, prin Hotărârea nr. 1421 din 10.09.2009, actualizarea direcţiilor de acţiune, stabilind următoarele obiective concrete în vederea întăririi rolului Consiliului Superior al Magistraturii de instanţă disciplinară pentru magistraţi şi creşterea eficienţei activităţii în acest domeniu:

· recrutarea inspectorilor judiciari, respectând criteriul de reprezentare regională, pentru ocuparea posturilor vacante;

· actualizarea ghidurilor Inspecţiei Judiciare sub forma unei Metodologii de lucru care să asigure unificarea modalităţilor de lucru ale inspectorilor judiciari. (În concretizarea acestei direcţii de acţiune, a fost constituit la nivelul Consiliului Superior al Magistraturii un grup de lucru din care au făcut parte 2 membrii ai Consiliului Superior al Magistraturii, inspectorul şef, şefii de servicii ai Inspecţiei Judiciare şi trei inspectori care a avut ca obiectiv întocmirea metodologiei de realizare a controalelor Inspecţiei Judiciare, în scopul unificării practicii de realizare a controalelor judiciare, în mod concret fiind reglementate principiile care trebuie să guverneze activitatea de inspecţie, definirea formelor de control, reglementarea tipurilor de controale, conţinutul raportului de control şi comunicarea acestuia – în prezent proiectul fiind în procedura aprobării de către Plenul Consiliului Superior al Magistraturii);
· stabilirea calendarului de verificări şi controale ale Inspecţiei Judiciare pentru anul 2010;

· publicarea unei culegeri de practică în materie disciplinară şi în materia apărării independenţei şi reputaţiei profesionale a magistraţilor, pe anii 2006 – 2009;

· discutarea problemelor de practică neunitară ivite în activitatea de inspecţie, precum şi analiza soluţiilor pronunţate de Comisiile de disciplină, în cadrul şedinţelor inspectorilor de studiu profesional.  

Analizând atribuţiile pe care inspectorii Serviciului de inspecţie judiciară pentru judecători trebuie să le îndeplinească, raportat la direcţiile de acţiune prezentate mai sus, se stabilesc următoarele obiective:



a) eficientizarea activităţii inspectorilor;



b) respectarea termenelor de soluţionare a lucrărilor;

  
        d) creşterea calităţii actului de control, prin unificarea  modalităţilor           de lucru ale inspectorilor judiciari; 


e) perfecţionarea pregătirii profesionale a inspectorilor.

                  f) transparenţa activităţii inspecţiei judiciare şi întărirea imaginii acesteia.

V. Măsuri pentru îndeplinirea obiectivelor propuse


Măsurile propuse sunt în concordanţă cu obiectivele de îndeplinit,  precum şi cu obiectivele generale stabilite de inspectorul şef - judecător Carmen Mihaela Tropcea şi vizează eficientizarea Serviciului de inspecţie judiciară pentru judecători, în special şi a Inspecţiei Judiciare, în general.


Măsurile au ca scop îndeplinirea activităţilor în mod planificat, eficient şi controlat.


Pornind de la specificul atribuţiilor stabilite prin Regulamentul de organizare şi funcţionare a Consiliului Superior al Magistraturii, pe care inspectorii Serviciului de inspecţie judiciară pentru judecători trebuie să le îndeplinească, consider că acest serviciu funcţionează, în prezent, cu un număr insuficient de personal, ceea ce poate determina, în mod obiectiv, diminuarea eficienţei activităţii inspecţiei.  

Ca o consecinţă a numărului redus de inspectori, precum şi a volumului mare de lucrări, efortul depus de actualii inspectori depăşeşte, de multe ori limita unei normalităţi, ţinând cont de faptul că  toate verificările ce ţin de activitatea de conduită deontologică, răspundere disciplinară, apărarea reputaţiei profesionale a judecătorilor, controlul managementului instanţelor, controlul repartizării aleatorii a cauzelor, monitorizarea dosarelor vechi  ş.a. se realizează doar de corpul de inspectori ai Consiliului Superior al Magistraturii.

O limită importantă stabilită prin lege, în vederea garantării independenţei judecătorilor, o reprezintă imposibilitatea Inspecţiei de a face verificări asupra soluţiei date de aceştia, în virtutea respectării principiului respectării independenţei judecătorului, precum şi autorităţii de lucru judecat.


Astfel controlul exercitat de Inspecţia judiciară nu poate pune în discuţie hotărârile judecătoreşti, hotărâri care sunt supuse numai căilor de atac prevăzute de lege.
Din acest motiv, multe dintre răspunsurile date petiţionarilor şi reprezentanţilor mass-media încearcă să explice această limită de competenţă. Percepţia legată însă de aceste răspunsuri la petiţii este, de multe ori, pusă pe seama unei lipse de eficienţă a activităţii Inspecţiei. 


Având în vedere însă gradul de ocupare a schemei de personal din prezent, pentru menţinerea eficienţei activităţii inspectorilor (efectuarea lucrărilor în termenele legale, creşterea calităţii lucrărilor, transparenţa activităţii inspectorilor, unificarea  modalităţilor de lucru ale inspectorilor judiciari s-a urmărit şi se va urmări în continuare:
· repartizarea echilibrată a lucrărilor fiecărui inspector, cu respectarea dispoziţiilor privind conflictul de interese;
· verificarea săptămânală a lucrărilor repartizate şi nesoluţionate în termenul stabilit, pentru stabilirea motivelor care au determinat astfel de situaţii şi găsirea soluţiilor optime de rezolvare a acestora;

· discutarea problemelor de practică neunitară ivite în activitatea de inspecţie, precum şi analiza soluţiilor pronunţate de Comisiile de disciplină, în cadrul şedinţelor inspectorilor de studiu profesional, care se vor desfăşura lunar sau ori de câte ori se impune;

· respectarea metodologiei de realizare a controalelor Inspecţiei Judiciare (proiect realizat, în prezent aflându-se în procedura aprobării de către Plenul Consiliului Superior al Magistraturii), în scopul unificării practicii de realizare a controalelor judiciare; 
· perfecţionarea pregătirii profesionale a inspectorilor, realizată pe baza unui plan întocmit împreună cu inspectorul şef, în care vor fi prezentate problemele de drept  controversate, în special cele care privesc atribuţiile inspecţiei judiciare, jurisprudenţa Curţii Constituţionale, Înaltei Curţi de Casaţie şi Justiţie, a Curţii Europene a Drepturilor Omului, Curţii de Justiţie a Comunităţilor Europene, a dreptului comparat, a normelor deontologice, în abordarea multidisciplinară a instituţiilor cu caracter de noutate;
· asigurarea în continuare a tehnicii de calcul pentru fiecare inspector în parte şi a posibilităţii de transmitere a datelor de către instanţele de judecată către inspecţia judiciară în sistem informatic; 

· menţinerea codului de acces în sistemul ECRIS, aprobată de către Secţia pentru judecători a Consiliului Superior al Magistraturii, în vederea efectuării verificărilor apreciate necesare pentru soluţionarea cu celeritate a lucrărilor;  

· în scopul asigurării transparenţei activităţii inspecţiei judiciare şi a întăririi imaginii acesteia, organizarea în cadrul protocolului încheiat de către Consiliul Superior al Magistraturii cu Radio România a unor emisiuni în care să poată fi prezentată publicului larg activitatea pe care o desfăşoară Inspecţia Judiciară şi în special limitele verificărilor pe care aceasta poate să le efectueze.
· în scopul degrevării activităţii inspecţiei judiciare, elaborarea unor propuneri de modificare legislativă, în sensul existenţei unui filtru al petiţiilor, care vizează exclusiv nemulţumiri în legătură cu soluţiile pronunţate de instanţele de judecată. 
În ceea ce priveşte stabilirea calendarului de verificări şi controale ale Inspecţiei Judiciare pentru anul 2010, acesta a fost elaborat şi aprobat prin Hotărârea nr. 2149/10.12.2009.
Acesta vizează în esenţă verificări directe privind eficienţa managerială şi modul de îndeplinire a atribuţiilor de conducere ce decurg din legi şi regulamente pentru asigurarea bunei funcţionări a instanţei, a calităţii corespunzătoare a serviciului de către judecătorii cu funcţii de conducere (Curtea de Apel Alba Iulia – februarie 2010, Curtea de Apel Cluj – mai 2010 şi Curtea de Apel Bucureşti – septembrie 2010), verificări tematice la toate instanţele privind modul de organizare şi funcţionare al unui segment sau compartiment al instanţei – aprilie 2010, verificări la cererea judecătorilor pentru apărarea independenţei şi imparţialităţii acestora sau a reputaţiei profesionale – termen permanent, efectuarea cercetării disciplinare faţă de judecători în vederea exercitării acţiunii disciplinare – termen permanent, verificări directe ca urmare a aspectelor semnalate în mass-media, privind conduita şi activitatea nonjudiciară a judecătorilor – termen permanent, verificări directe ca urmare a aspectelor semnalate de petiţionari în cuprinsul memoriilor adresate Consiliului Superior al Magistraturii, privind conduita necorespunzătoare a judecătorilor şi magistraţilor asistenţi de la Înalta Curte de Casaţie şi Justiţie – termen permanent, verificări directe ca urmare a aspectelor semnalate de petiţionari în cuprinsul memoriilor adresate Consiliului Superior al Magistraturii privind respectarea principiilor distribuirii aleatorii a cauzelor şi a continuităţii completului în soluţionarea acestora, sau privind tergiversarea soluţionării cauzelor aflate în diferite stadii procesuale – termen permanent.
În vederea creşterii transparenţei activităţii inspecţiei judiciare au fost redactate (de către un grup de inspectori şi magistraţii care asigură grefa secţiilor în materie disciplinară) două culegeri, una cuprinzând practica în materie disciplinară şi alta practica în materia apărării independenţei şi reputaţiei profesionale a magistraţilor, pe anii 2006 – 2009, în prezent acestea fiind în curs de publicare.


VI. Urmărirea şi controlul îndeplinirii obiectivelor


Scopul final este de a urmări şi a controla îndeplinirea obiectivelor în toate etapele desfăşurării şi de a evalua efectul îndeplinirii acestora asupra întregii activităţi a Serviciului de inspecţie judiciară pentru judecători în special, şi a Inspecţiei Judiciare, în general.


O verificare independentă şi obiectivă a eficienţei activităţii desfăşurate, ca urmare a atingerii obiectivelor propuse, va fi asigurată de analiza rezultatelor de către Plenul Consiliului Superior al Magistraturii pe lângă care Inspecţia Judiciară funcţionează.

Nu în ultimul rând, trebuie amintit că, ţinându-se cont de  priorităţile de acţiune ale Consiliului Superior al Magistraturii, de condiţionalităţile stabilite de Comisia Europeană în cadrul Mecanismului de Cooperare şi Verificare, dar şi necesitatea identificării unor soluţii concrete şi pe termen lung la criticile recurente privind activitatea Inspecţiei Judiciare din România, în prezent este în curs de derulare  proiectului „Consolidarea eficienţei Inspecţiei Judiciare din România”, în parteneriat cu Consiliul General al Puterii Judiciare din Spania, care va fi implementat pe o perioadă de 5 luni.
Împreună cu magistraţii din Spania ne vom concentra atenţia pe parcursul derulării acestui proiect asupra unor aspecte importante pentru îmbunătăţirea organizării Inspecţiei Judiciare, pentru identificarea cele mai bune soluţii la problemele actuale şi sperăm ca propunerile şi recomandările concrete care vor fi elaborate în cadrul acestui proiect de către echipa de experţi din Spania vor crea premisele necesare pentru a consolida capacitatea Inspecţiei Judiciare, a comisiilor de disciplină şi a secţiilor disciplinare ale Consiliului de a face faţă aşteptărilor magistraţilor şi cetăţenilor cu privire la eficienţa activităţii în această materie. 

INSPECTOR,
JUDECĂTOR MIORIŢA BAN
PAGE  
1

[image: image1]